 Mechi hiyo ni ya kuwania kufuzu fainali za Kombe la Mataifa Afrika kwa wachezaji wa ndani (Chan), ambayo Stars inahitaji ushindi wa zaidi ya mabao matatu kusonga mbele baada ya kupoteza matatu katika mechi ya kwanza nyumbani iliyofanyika kwenye Uwanja wa Amaan Zanzibar.Taarifa ya Shirikisho la Soka Tanzania (TFF) kwa vyombo vya habari jana ilisema Stars inatarajia kuondoka kesho jioni na ndege ya Shirika la ndege la Rwanda ikiwa na msafara wa wachezaji 20 na viongozi kadhaa.Kocha Mkuu wa muda wa Stars, Charles Mkwasa alisema kikosi chake kinaendelea vizuri na maandalizi ya mchezo huo akisisitiza kupata ushirikiano mzuri kutoka kwa Watanzania.“Wachezaji wote waliopo kambini wanaendelea na mazoezi, vijana wanajituma mazoezini, morali ni ya hali ya juu naamini tutafanya vizuri katika mchezo wetu wa siku ya Jumamosi,” alisema Mkwasa.Stars imeweka kambi yake katika Hoteli ya Kiromo mjini Bagamoyo na inafanya mazoezi katika uwanja wa Boko Veterani jijini Dar es Salaam.